Nõukogu põhjendused: nõukogu esimese lugemise seisukoht (EL) nr 10/2020 eesmärgiga võtta vastu Euroopa Parlamendi ja nõukogu määrus ettevõtjatele Euroopa ühisrahastusteenuse osutajate kohta, millega muudetakse määrust (EL) 2017/1129 ning direktiivi (EL) 2019/1937

(2020/C 333/02)

I. SISSEJUHATUS

Komisjon võttis 8. märtsil 2018 vastu kapitaliturgude liidu süvendamise meetmete paketi ja avaldas ühtlasi teatise „Kapitaliturgude liidu elluviimine 2019. aastaks – kiiremini tulemusteni“. Selles paketis oli kaks seadusandliku tavamenetluse ettepanekut:

— „Ettepanek: Euroopa Parlamendi ja nõukogu määrus ettevõtjatele Euroopa ühisrahastusteenuste osutajate kohta“ ja

— „Ettepanek: Euroopa Parlamendi ja nõukogu direktiiv, millega muudetakse direktiivi 2014/65/EL finantsinstrumentide turgude kohta“.

Euroopa Parlament võttis oma esimese lugemise seisukoha vastu 27. märtsi 2019. aasta täiskogu istungil.

Nõukogus analüüsis nimetatud kahte ettepanekut finantsteenuste töörühm mitmel koosolekul, mis toimusid erinevate eesistumiste ajal. Alaliste esindajate komitee andis 26. juunil 2019 volitused läbirääkimiste pidamiseks Euroopa Parlamendiga, et saavutada nende ettepanekute suhtes kokkulepe.

Euroopa Parlamendiga saavutati kokkulepe määruse ja direktiivi kompromisstekstide suhtes 18. detsembril 2019, mille järel tuli need tehniliselt läbi vaadata ja õiguskeeleliselt viimistleda.

Pärast tehnilise läbivaatamise lõpuleviimist kiitis Euroopa Parlamendi majandus- ja rahanduskomisjon kompromissteksti 7. mail 2020 heaks. 12. mail 2020 allkirjastas kõnealuse parlamendikomisjoni esimees kirja nõukogu eesistujariigile, milles kinnitas, et kui nõukogu võtab tehniliselt läbivaadatud (sealhulgas vajadusel õiguskeeleliselt viimistletud) kompromisstekstid vastu oma esimese lugemise seisukohtadena, soovitab ta parlamendi täiskogul kiita nõukogu seisukohad teisel lugemisel muutmata kujul heaks. Selle tulemusena võetakse kaks kavandatud õigusakti vastu sõnastuses, mis on kooskõlas nõukogu seisukohtadega.

Alaliste esindajate komitee jõudis 20. mail 2020 tehniliselt läbivaadatud kompromisstekstide suhtes poliitilisele kokkuleppele.

Eespool nimetatud kokkulepet arvesse võttes ja pärast teksti õiguskeelelist viimistlemist võttis nõukogu 20. juulil 2020 vastu oma esimese lugemise seisukoha vastavalt Euroopa Liidu toimimise lepingu artiklis 294 sätestatud seadusandlikule tavamenetlusele.

II. EESMÄRK

Ühisrahastus on finantstehnoloogiline lahendus, mis pakub väikestele ja keskmise suurusega ettevõtjatele ning eelkõige idufirmadele ja kasvufirmadele alternatiivset juurdepääsu rahastamisele, et edendada liidus uuenduslikku ettevõtlust ning tugevdada seeläbi kapitaliturgude liitu. See omakorda muudab finantssüsteemi mitmekesisemaks ja pankade kaudu rahastamisest vähem sõltuvaks ning vähendab seega süsteemseid ja kontsentratsiooniriske. Muud ühisrahastuse kaudu uuendusliku ettevõtluse edendamise eelised on külmutatud kapitali vabastamine investeeringuteks uutesse ja uuenduslikesse projektidesse, vahendite tõhusa eraldamise kiirendamine ja varade mitmekesistamine.

Määruse ja direktiivi eesmärk on vähendada ühisrahastusteenuste suhtes kohaldatava õigusraamistiku killustatust, et tagada selliste teenuste siseturu nõuetekohane toimimine, parandades samas investorite kaitset ja turu tõhusust ning toetades kapitaliturgude liidu loomist.

III. NÕUKOGU ESIMESE LUGEMISE SEISUKOHA ANALÜÜS

a) Määruse laad ja kohaldamisala

Nõukogu esimese lugemise seisukohaga luuakse ühtne kord, mida kohaldatakse kõigi määruse kohaldamisalasse kuuluvate ühisrahastusteenuse osutajate suhtes.

Määrust ei kohaldata projektiomanike suhtes, kes on tarbijad, ega ühisrahastuspakkumiste suhtes, mille müügihind on suurem kui 5 000 000 eurot 12-kuulise perioodi jooksul. Lisaks kui liikmesriigis on määruse (EL) 2017/1129 kohase prospekti avaldamise kombineeritud müügihinna piirmäär alla 5 000 000 euro, kohaldatakse käesolevat määrust selles liikmesriigis kahekümne nelja kuu jooksul üksnes ühisrahastuspakkumiste suhtes, mille müügihind kokku ei ületa nimetatud piirmäära.

Määruses nähakse ette üleminekuperiood kuni 24 kuud pärast määruse jõustumist, mille jooksul ühisrahastusteenuse osutajad võivad (välja arvatud juhul kui ja kuni neile on vahepeal antud käesoleva määruse alusel tegevusluba) kooskõlas kohaldatava siseriikliku õigusega jätkata käesoleva määruse kohaldamisalasse kuuluvate ühisrahastusteenuste osutamist.

b) Korralduslikud ja tegevusnõuded

Määrus sisaldab mitmeid meetmeid, et kaitsta investoreid, sealhulgas sätteid juhtimise, riskihindamise, hoolsuskohustusega seotud nõuete ja kaalutlusõiguse kohta, mida ühisrahastusteenuse osutajad võivad kasutada individuaalse laenuportfelli valitsemise pakkumisel; samuti kaebuste käsitlemise, huvide konfliktide, tegevuse edasiandmise, kliendi vara hoidmise ja makseteenuste osutamise ning usaldatavusnõuete kohaste kaitsemeetmete kohta.

c) Loa andmine

Liikmesriikide riiklikud pädevad asutused vastutavad ühisrahastusteenuse osutajale tegevusloa andmise eest käesoleva määruse kohaselt. Tegevusluba andvad pädevad asutused teostavad järelevalvet ka ühisrahastusteenuse osutaja üle ning neil on õigus tegevusluba teatavatel kindlaksmääratud tingimustel kehtetuks tunnistada.

Euroopa Väärtpaberiturujärelevalve (ESMA) peab registrit tegevusloa saanud ühisrahastusteenuse osutajate kohta ja võib taotleda ka teavet eesmärgiga tagada järjepidevus tegevuslubade väljastamisel.

d) Investorite kaitse

Ühisrahastusteenuse osutajad annavad klientidele teavet, mis on tõene, üheselt mõistetav ega ole eksitav. Käesolev määrus sisaldab meetmeid makseviivituse määra avalikustamise, teadmiste testi ja kahju kandmise võime simuleerimise, lepingueelse järelemõtlemisaja, investeerimist käsitleva põhiteabedokumendi, teadetetahvli ja andmetele juurdepääsu kohta.

e) Turundusteated

Turundusteated peaksid sellistena olema selgesti tuvastatavad. Neis sisalduv teave peab olema tõene, üheselt mõistetav ega tohi olla eksitav. Pädevad asutused peavad oma veebisaidil avaldama turundusteadete suhtes kohaldatavad siseriiklikud õigus- ja haldusnormid ning seda teavet ajakohastama.

f) Pädevad asutused ja ESMA

Määruses sätestatakse pädevate asutuste minimaalsed uurimis- ja järelevalvevolitused. Selle kohaselt peavad nad tegema koostööd omavahel ja ESMAga. See sisaldab meetmeid ametisaladuse hoidmise ja andmekaitse kohta.

g) Halduskaristused ja muud haldusmeetmed

Määruses sätestatakse minimaalsed halduskaristused ja -meetmed seoses määruse rikkumisega. Samuti sisaldab määrus sätteid kaebuse esitamise õiguse, otsuste avaldamise ja määratud karistustest ESMA-le teatamise kohta.

h) Läbivaatamine

Määruses nõutakse, et komisjon esitaks Euroopa Parlamendile ja nõukogule aruande 36 kuu jooksul alates määruse jõustumisest. Komisjon peab aruande koostamisel konsulteerima ESMA ja EBAga (Euroopa Pangandusjärelevalve). Aruandes hinnatakse määruse 26 aspekti.

i) Rikkumisest teatamine

Määrusega muudetakse direktiivi (EL) 2019/1937 liidu õiguse rikkumisest teavitavate isikute kaitse kohta, lisades käesoleva määruse kõnealuse direktiivi lisasse, kus on esitatud loetelu liidu õigusaktidest, mis kujutavad endast kõnealuse direktiivi sisulist kohaldamisala.

IV. JÄRELDUSED

Nõukogu esimese lugemise seisukohad määruse ja direktiivi kohta kajastavad nõukogu ja Euroopa Parlamendi vahel läbirääkimistel saavutatud kompromissi.

Nõukogu usub, et tema esimese lugemise seisukohad moodustavad tasakaalustatud paketi, mis pärast vastuvõtmist täidab siseturu nõuekohase toimimise edendamise eesmärki ühisrahastusteenuste, investorite kaitse parandamise ja turu tõhususe suurendamise valdkonnas ning toetab kapitaliturgude liidu loomist.